Det er beskedent, men det er der. Overskuddet i Aalborg Pirates. Det lyder på 69.231 kroner, og det er første gang i klubbens historie, at der er sorte tal på bundlinjen. - Det er vi stolte over og også rigtigt glade for. Det har krævet blod, sved og hårdt arbejde at komme i mål. Vi glæder os i nuet, men er samtidig ydmyge omkring situationen og ved der skal arbejdes endnu hårdere for at opnå samme resultat igen ligesom vi fortsat appellerer til hjælp og støtte fra alle omkring klubben, udtaler bestyrelsesformand, Morten Fals i en pressemeddelelse. Overskuddet fremgår af regnskabet for 1. maj 2015 til 30. april 2016 og efterfølger et blodrødt regnskab hvor der på bundlinjen stod et underskud på hele 1,4 millioner kroner. Med dette regnskabs overskud er selskabets egenkapital på 756.423 kroner. - Organisation anført af direktør Thomas Bjuring har udført et enestående stykke arbejde overfor sponsorer, fans og samarbejdspartnere i bestræbelserne for at genoprette tilliden til Aalborg Pirates. Selskabet skulle gennem en større kur, hvor der blev skåret ind til benet på alle parametre herunder spillerbudgettet, roser Morten Fals. Derfor var den forgangne sæson, hvor Pirates med nød og næppe kom med i slutspillet, også båret af unge spillere, der i stor stil har fået deres hockey-opdragelse i klubben. I samme sæson fik Aalborg Pirates også økonomisk opbakning af erhverssammenslutningen CoolEast, som gennem klubben vil profilere bydelen Aalborg Øst og skabe arrangementer til glæde for borgerne. - På trods af den gode historie må vi også konstatere, at det nordjyske publikum er ubønhørlige hårde - leveres resultaterne ikke, vil de ikke betale for varen og bliver væk. Vores hold var underdogs, og kom rigtigt skidt i gang, hvilket kostede tilskuere langt inde i sæsonen, men med tiden fik vi med tiltag og nye ideer tag i publikummet igen, og fik givet dem gode oplevelser i Gigantium. Der arbejdes på yderligere publikumstiltag op til den nye sæson i bestræbelserne, så vi kan blive mange til alle hjemmekampe upåagtet stillingen i tabellen, slutter Morten Fals.

Opsummering:
For første gang i klubbens historie kan Aalborg Pirates præsentere et overskud.